Lana Barić

**Lana Barić** (Split, 11. prosinca 1979.), hrvatska je kazališna, televizijska i filmska glumica.

## Biografija

### Karijera

**Lana Barić** diplomirala je na *Akademiji scenskih umjetnosti* u Sarajevu 2005. godine. Već tijekom Akademije glumi u mnogim predstavama, te tako surađuje s najznačajnijim redateljima Bosne i Hercegovine kao što su Haris Pašović, Gradimir Gojer, Aleksandar Jevđević i **Dubravko Bibanović**. 2003. godine za ulogu Olivere u predstavi Safeta Plakala *Phoenix je sagorio uzalud*, (redatelj Dubravko Bibanović), dobila je nagradu *"Sanel Agić"* za najboljeg mladog glumca na *Festivalu bosanskohercegovačke drame* u Brčkom. Surađuje i s televizijom te gostuje u serijalima, a glumi manje uloge u filmovima *Go West* Ahmeda Imamovića, *CO/MA* Mike Figgisa i *Naša muzika* kultnog redatelja Jean-Luc Godarda.

2005. godine prolazi na audiciji te dobiva ulogu u predstavi *Humble Boy* zagrebačkog kazališta Mala scena u režiji Ivice Šimića. Predstava se izvodi na engleskom jeziku koji je usavršila živeći nekoliko godina u Engleskoj. 
Iste godine dobiva ulogu Klitemestre u predstavi *Ifigenija* mlade dramatičarke Lane Šarić u režiji Ivice Šimića. Ta uloga joj je priskrbila brojne nagrade uključujući prestižnu Nagradu hrvatskog glumišta u kategoriji mladog umjetnika do 28 godina, kao i specijalnu nagradu sponzora te nagradu žirija za najbolju žensku ulogu na Međunarodnom festivalu za mlade *"Rainbow"*, u Sankt Peterburgu u Rusiji. 
Prve godine profesionalnog života u Hrvatskoj provodi uz kazalište Mala scena gdje igra i u ostalim predstavama kao što su *Kako živi Antuntun?* i *Bum Tomica*. Potom surađuje i sa Splitskim ljetom gdje igra u predstavama Gorana Golovka. 
U Zagrebu nakon suradnje s kazalištem Mala scena nastavlja surađivati s nezavisnim skupinama, te u off projektima hrvatskog kazališta vezanim najviše za kazalište Teatar ITD gdje igra u predstavama *Toranj loše glazbe* Nik Djurića, *Elektra* Ivana Plazibata, *Smrt u Veneciji/Enej i Didona* Olivera Frljića, *Disleksija* Irene Čurik, *Zadatak* Mirana Kurspahića i drugima.

2008. igra u popularnoj hrvatskoj seriji "Stipe u gostima".

2009. godine snima kratki film *Žuti mjesec* u sklopu omnibusa Zagrebačke priče za koji dobiva odlične kritike i nagradu *Breza* za najboljeg debitanta na Pula Film Festivalu 2010. godine. Ulogom očajne žene dobiva veliku pozornost kritike i javnosti, kao i sjajan novi početak filmske karijere, ovog puta hrvatske. Slijede uloge u mnogim filmovima kao što su "Majka asfalta" Dalibora Matanića i "Noćni brodovi" Igora Mirkovića.

2010. dobiva sjajne kritike za ulogu Grozdane u predstavi *Drama o Mirjani i ovima oko nje* Ivora Martinića u režiji Anje Maksić Japundžić i produkciji Hrvatskog narodnog kazališta u Zagrebu. 2011. postaje članica ansambla drame HNK Zagreb gdje potom igra u mnogim produkcijama, no također nastavlja svoju suradnju sa nezavisnim kazališnim skupinama.

**Nagrade i priznanja**

*Nagrada Sanel Agić za najboljeg mladog glumca na Festivalu bosanskohercegovačke drame za ulogu Olivere u predstavi Phoenix je sagorio uzalud, 2003.
*Nagrada žirija i Specijalna nagrada sponzora za najbolju žensku ulogu, za ulogu Klitemnestre u predstavi Ifigenija Kazališta Mala scena, Međunarodni festival za mlade Rainbow, Sankt Petersburg, Rusija, 2006.
*Nagrada hrvatskog glumišta za izuzetno ostvarenje mladih umjetnika do 28 godina – ženska uloga: za ulogu Klitemnestre u predstavi Ifigenija, Kazališta Mala scena iz Zagreba, 2006.
*Nagrada Judita 53. Splitskog ljeta za izuzetno glumačko ostvarenje ansambla predstave 'Libar o' Libra Marka Uvodića', 2007.                          
*Nagrada Breza za najboljeg debitanta na Festivalu igranog filma u Puli, za glavnu žensku ulogu u segmentu Žuti mjesec filma Zagrebačke priče, 2009.
*Nagrada za najbolju žensku ulogu na Brussels Short Film Festivalu za ulogu u filmu Zvonimira Jurića Žuti mjesec, 2011.
*Zlatna arena za najbolju sporednu žensku ulogu na Festivalu igranog filma u Puli za ulogu u filmu Lukasa Nole Šuti, 2013.

## Filmografija
### Televizijske uloge
* "Stipe u gostima" kao Nives (2008.-2014.)
* "Viza za budućnost" kao Kiki (2006.)

### Filmske uloge
* "Trampolin" kao Helena (2016.)
* "Lovable" kao Ives (2014.)
* "Šuti" kao mama (2013.)
* "Zagonetni dječak" kao profesorica (2013.)
* "Zabranjeno smijanje" kao Biba (2012.)
* "Noćni brodovi" kao Anja (2012.)
* "Prva dama Dubrave" kao mama (2011.)
* "Majka asfalta" kao Višnja (2010.)
* "Žuti mjesec" kao Lana (2010.)
* "Zagrebačke priče" (2009.)
* "Go West" kao djevojka na gliseru (2005.)
* "Co/Ma" kao Edwina (2004.)
* "Notre musique" (2004.)
* "Sugar-Free" kao djevojka (2001.)

## Vanjske veze
*
*Biografija na stranici HNK Zagreb